《题自画《林泉孤赏小景》，寄赠方比部》
清代·李宪噩

良朋不相见，动经三十年。视君如飞鸟，一去薄九天。

我乃甘沉沦，独效鳞潜渊。渊天势虽隔，故旧不可捐。

荒荒散椽屋，历落秋水边。中有孤吟士，白发手一编。

兴来偶成画，非迂亦非颠。寄彼台省人，顾此幽林泉。

作者简介：李宪噩，字怀民，以字行。号十桐，高密人。诸生。有《十桐草堂诗集》。